שמעון חי אלוף

הרב שמעון חי אלוף (נולד ב-1 במאי 1959) הוא רב וחזן ספרדי. שימש כמה עשורים כרב קהילת "אהבה ואחווה" ליהודים יוצאי מצרים בברוקלין. כיום רב בשכונת רחביה בירושלים.
ביוגרפיה
נולד בשכונת קריית היובל בירושלים, להורים יוצאי עיראק. אביו, יהודה, נכלא בבית הסוהר אבו גרייב, באשמת ציונות, שם עבר עינויים, מהם סבל כל חייו. אמו גדלה בירושלים, אביה ודודיה היו מבאי בית מדרשו של רבי צדקה חוצין. בילדותו הושפע מהרב סלמן חוגי עבודי, שהתגורר באותם ימים בשכונת קריית היובל. גדל שם לצד בני משפחת סבתו, אביהם דוד, וסבם הרב אהרן שויקה, מהם קיבל ממורשת יהדות מצרים ויהדות ארם צובא. לומד בקביעות עם הרב ד"ר ניסים סבתו (מחכמי יד הרב ניסים).

בבחרותו למד בישיבת מרכז הרב, שמע שיעורים מראשי הישיבה. רוב לימודו היה באופן עצמאי בספריית הישיבה. בלילות למד בישיבת חברת אהבת שלום, שם נקשר לראש הישיבה, הרב יעקב משה הלל. עמד בקשר עם הרב מרדכי אליהו, הרב בן ציון אבא שאול הרב מאיר מאזוז ועוד.

כאשר הרב עובדיה יוסף חיפש חזן לבית מדרשו, בחר בו לחזנו האישי, בעקבות בקיאותו הרבה בחזנות ובתורת המקאם, ומאז דבק ברב עובדיה, שהיה מחבבו מאוד ומסר לו דרכי הנהגה והלכה. כמה מחילופי שו"ת בינו לבין הרב עובדיה יוסף, נדפסו בשו"ת יחווה דעת. נחשב כיום לאחד מגדולי הבקיאים בחזנות, וסרטונים רבים מביצועיו מתפרסמים ברשת, חלקם לצד רבו, הרב עובדיה יוסף.

שירת בצה"ל.

עבודתו הרבנית
בהיותו צעיר לימים לימד גמרא בעיון בשיטת העיון הספרדית בישיבת אור החיים. כאשר חלתה אשת הרב מאיר מאזוז, בחר בו הרב מאזוז להחליפו במשך כשנה באמירת שיעור העיון בישיבת כסא רחמים.

בשנת ה'תשמ"ה, בהמלצת רבו הרב עובדיה יוסף, החל לכהן כרב וחזן בקהילת "אהבה ואחוה" של עדת יהודי מצרים בניו יורק. במשך עשרות שנות כהונתו, הפכה הקהילה לאחת הקהילות היהודיות החשובות והמשפיעות בניו יורק. התפרסם בקרב הקהילות הספרדיות בעיר, ניהל את בית הספר "מגן דוד" לעדת החלבים בניו יורק, ומסר שיעורים ב-Sephardic Rabbinical College. ערך את הסידור של קהילת שערי ציון לעדת יהודי ארם צובא בניו יורק. במשך שנות פעילותו התרים רבים מחברי קהילתו לפרויקטים יהודיים שונים בארץ ובעולם, וסייע למאות מחברים להוציא לאור את חיבוריהם.

בשנים האחרונות חזר לישראל. מתגורר בשכונת רחביה בירושלים ומשמש כרב בית הכנסת "אהל אברהם" בשכונה, עם זאת שומר על קשר עם קהילת אהבה ואחוה בניו יורק, ומדי יום מעביר שיעורים באופן מקוון. בנו, הרב עובדיה, מכהן תחתיו כרב הקהילה בניו יורק.

מוסר שיעורים בכל שבוע בכמה ממקצועות התורה: בגמרא עיון בארבעה טורים ובית יוסף, במורה הנבוכים ובאגרות הרמב"ם. וכן שותף לשיעור בכתבי רס"ג, מתוך המקור הערבי, יחד עם ידידו הרב ד"ר נסים סבתו. בקי בערבית ספרותית, ובכמה להגים של ערבית יהודית. חלק משיעוריו מתקיימים באנגלית.

פסקים ממנו נדפסו בספרי רבני דורו, ביניהם הרב שלמה משה עמאר, הרב משה לוי, הרב דוד ברדא ואחרים.

 ספרים בעריכתו 
 סדור קול יעקב השלם, ניו יורק תש"ן
 מחזור שלום ירושלים לראש השנה, ניו יורק תשנ"ה
 מחזור שלום ירושלים ליום כיפור, ניו יורק תשס"ה

כמו כן ערך סידורים ומחזורים באנגלית בנוסח קהילת יהודי חלב.

 חיים אישיים 
אחיו הוא הרב גולן אלוף, דיין בבית הדין הרבני, ומראשי הכוללים ב"יחוה דעת".

נשוי לאילנה ואב למספר ילדים ביניהם הרב עובדיה המשמש כרב קהילת אהבה ואחווה בברוקלין.

קישורים חיצוניים

הערות שוליים

קטגוריה:רבנים ספרדיים ישראלים
קטגוריה:ניו יורק: רבנים
קטגוריה:רחביה: אישים
קטגוריה:ישיבת כסא רחמים
קטגוריה:מהדירי ספרות תורנית
קטגוריה:חזנים אמריקאים
קטגוריה:בוגרי ישיבת מרכז הרב
קטגוריה:ירושלים: רבנים
קטגוריה:חזנים ישראלים
קטגוריה:ילידי 1959